Ek as ambagsman - Solidariteit GildesSolidariteit Gildes Ek as ambagsman - Solidariteit Gildes
Tuis / Ambagte / Ek as ambagsman
Deur Hans Homan
Dit is 'n persoon wat hoogs opgelei is om die praktiese en die teorie bymekaar uit te bring. Daar word altyd gesê dat ons almal met ons hande kan werk, en ja dit is dalk so, maar daar is spesiale opleiding nodig om sekere werk op die regte manier te doen. Daarvoor het jy spesiale opleiding by 'n geskikte geakkrediteerde opleidingsentrum nodig.
Die ambagspersoon moet gedurig sy kundigheid aanpas om met die tegnologiese veranderinge en ontwikkelings by te hou. 'n Goeie ambagsman wat goed opgelei is en in sy veld belangstel is van onskatbare waarde vir die industrie. Sy kundigheid kan maatskappye baie geld en moeite spaar. Sy kundigheid veroorsaak dat die werk wat hy doen ook aan die BGV-wet en SANS-kodes voldoen. Dit alles vorm deel van sy opleiding. Só word die industrie se standaard met betrekking tot toerusting, gehalte en produkte in stand gehou.
Deur byvoorbeeld 'n industriële aanleg goed in stand te hou kan die produktiwiteit van vervaardiging van produkte asook produklyne wat vlot werk verhoog word, die aanleg se aftyd kan minimaal wees, masjinerie se leeftyd sal verleng word, bestuur se stresvlakke sal daal, daar kan beter ISO-gradering behaal word, instandhoudingskoste sal verminder, die werksomgewing sal gelukkiger en meer positief wees, en produkvervaardigingsteikens sal gehaal word.
Ek het as elektriese ambagsman op produklyne gewerk en besef dat as 'n gedeelte van die lyn nie reg funksioneer nie die res van die produklyn tot stilstand kom, wat tot enorme verliese kan lei, en die hele aanleg kan beïnvloed én dit selfs tot stilstand kan bring. Ek het verskeie kere laatnag in die veld gestaan en dan moes ek elektriese hoogspanningskakeling op 11/22kv toevoerlyne na aanlegte doen. As jy om jou gekyk het, het jy baie alleen gevoel, want dis net jy en al die goggas om jou. Tot húlle wag vir jou om jou werk te doen.
As gevolg van my opleiding kon ek weldeurdagte besluite neem, en so ook my eie lewe en ander s'n beskerm..
Goed opgeleide ambagsmanne weet waar om vir probleme te soek en hoe om dit dadelik reg te stel.
Ek is trots om te kan sê dat my opleiding en my ervaring vir my deure oopgemaak het; dat ek vandag as instandhoudingsbestuurder kan werk en tans by 'n firma werksaam is as gevolg van goeie opleiding en ervaring. Ek kan 'n positiewe rol speel en die kennis wat ek het kan ek aan die volgende goed opgeleide ambagsgenerasie oordra.
Ek is 'n trotse ambagsman en skroom nie om my oorpak aan te trek nie, ongeag die pos wat ek tans beklee.